ફિલ્મ શરૂ થતા જ શાનદાર કોમેડી શરૂ થાય છે. એક એક સીન્સ ખૂબ હસાવે છે, ચારેય મિત્રો વચ્ચેની વાતચીત સાંભળીને ભલભલા હસવા માટે મજબૂર બને છે. આ ચારેય મિત્રોની અલગ ખાસિયતો છે. જેમાં એડમિન સતત ફોનમાં જ વ્યસ્ત હોય છે, તેણે એટલા તો ગ્રુપ બનાવ્યા છે કે, તેને ઉંચું માથુ કરવાનો પણ સમય મળતો નથી. જ્યારે મનિયો પ્રેમમાં પડવા જતા વારંવાર છોકરીઓના તમાચા ખાતો રહે છે અને ગમતી છોકરી રક્ષાના ટેટ્ટુને બદલે રિક્ષા લખાઈ જાય છે. જ્યારે વડીલની તો દરેક વાત પર ક્લેપ મળે એવી છે. તે જીગરના કામમાં સતત અડચણ રૂપ કામ કરતો રહે છે અને સમય આવ્યે તેની વ્હારે પણ પહોંચે છે. એકવાર જીગર શ્રુતિના મોં ફાટ વખાણ કરે છે, દાડમની કળી જેવા દાંતને....જેના જવાબમાં વડીલ કહે છે કે, તું પ્રેમમાં પડ્યો છો કે ફ્રુટ ડિશમાં એ જ તો ખબર પડતી નથી. આમ ફિલ્મનો ફર્સ્ટ હાફ હાસ્યથી છલોછલ છે.